Document ID: 32003R2171

Komisijos reglamentas (EB) Nr. 2171/2003
2003 m. gruodžio 12 d.
iš dalies pakeičiantis Reglamentą (EB) Nr. 2879/2000, nustatantį išsamias Tarybos reglamento (EB) Nr. 2702/1999 dėl informacijos apie žemės ūkio produktus teikimo ir jų skatinimo trečiosiose šalyse priemonių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 14 d. Tarybos reglamentą (EB) Nr. 2702/1999 dėl informacijos apie žemės ūkio produktus teikimo ir jų skatinimo trečiosiose šalyse priemonių [1], ypač į jo 11 straipsnį,
kadangi:
(1) Komisijos reglamento (EB) Nr. 2879/2000 [2] 7 straipsnio 1 dalis nenustato jokio faktinio termino, per kurį prekybos ar tarpusavio prekybos organizacijos turi pateikti programas valstybėms narėms.
(2) Siekiant patenkinti kai kurių valstybių narių prašymus ir pasinaudoti galimybe suderinti Reglamentą (EB) Nr. 2879/2000 su 2002 m. sausio 18 d. Komisijos reglamentu (EB) Nr. 94/2002, nustatančiu išsamias Tarybos reglamento (EB) Nr. 2826/2000 dėl žemės ūkio produktams skirtų informavimo ir skatinimo veiksmų vidaus rinkoje taikymo taisykles [3], reikėtų nustatyti galutines naujų priemonių programų pateikimo valstybėms narėms datas toms organizacijoms bei suvienodinti sutarties įvykdymą užtikrinančio užstato pateikimo sąlygas.
(3) Siekiant laikytis vienodo požiūrio į ūkio subjektus principo, pakeitimas, susijęs su užstatu, turėtų būti taikomas nuo 2003 m. spalio 1 d.
(4) Siekiant teisinio tikrumo, reikėtų nustatyti, kad siūlomos programos turi pirmiausia atitikti visus Bendrijos teisės aktus, taikomus atitinkamiems produktams ir jų prekybai,
(5) Reikėtų atitinkamai iš dalies pakeisti Reglamentą (EB) Nr. 2879/2000.
(6) Šiame reglamente numatytos priemonės atitinka Vadybos komitetų bendro susitikimo dėl žemės ūkio produktų skatinimo nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2879/2000 iš dalies keičiamas taip:
1. 7 straipsnio 1 dalis pakeičiama taip:
"1. Siekdamos įgyvendinti programose esančias priemones, kaip nurodyta Reglamento (EB) Nr. 2702/1999 7 straipsnyje, prekybos ar tarpusavio prekybos organizacijos Bendrijoje, tipinės konkrečiam sektoriui (-iams), atsakydamos į suinteresuotų valstybių narių kvietimus teikti pasiūlymus, kasmet iki balandžio 30 d. ir spalio 31 d. pateikia programas. Tokios programos atitinka Bendrijos teisės aktus, taikomus atitinkamiems produktams ir jų prekybai bei specifikacijas, nustatančias išskyrimo, atrankos bei paskyrimo kriterijus, kuriuos šiuo tikslu paskelbė atitinkamos valstybės narės."
2. 11 straipsnio 3 dalies pirmoji pastraipa pakeičiama taip:
"Sutartys tarp dviejų šalių negali būti sudaromos, kol nėra pateiktas sutarties įvykdymą užtikrinantis užstatas, prilygstantis 15 % maksimalaus Bendrijos ir suinteresuotos(-ų) valstybės(-ių) narės(-ių) narių) finansinio įnašo, užtikrinantis patenkinamą sutarties vykdymą. Sutarties įvykdymą užtikrinantis užstatas pateikiamas pagal Reglamento (EEB) Nr. 2220/85 III antraštinę dalį."
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
1 straipsnio 2 dalis taikoma nuo 2003 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 12 d.

Labels: 3
17
5
6